b'\n_START_ARTICLE_\nAkrotiris ir Dekelija\n_START_SECTION_\nIstorija\n_START_PARAGRAPH_\nSuverenios bazi\xc5\xb3 teritorijos buvo \xc4\xafkurtos 1960\xc2\xa0m. Steigimo sutartimi, Kiprui gavus nepriklausomyb\xc4\x99 nuo Brit\xc5\xb3 imperijos. JK nor\xc4\x97jo i\xc5\xa1saugoti \xc5\xa1i\xc5\xb3 teritorij\xc5\xb3 suverenum\xc4\x85, nes tai suteik\xc4\x97 jai teis\xc4\x99 naudoti savo karines bazes Kipro teritorijoje, tarp j\xc5\xb3 Karali\xc5\xa1k\xc5\xb3j\xc5\xb3 oro paj\xc4\x97g\xc5\xb3 Akrotirio baz\xc4\x99 ir JK armijos \xc4\xafgul\xc4\x85. Britams \xc5\xa1ios baz\xc4\x97s svarbios d\xc4\x97l strategin\xc4\x97s Kipro pad\xc4\x97ties Vidur\xc5\xbeemio j\xc5\xabros rytuose, netoli Sueco kanalo ir Artim\xc5\xb3j\xc5\xb3 Ryt\xc5\xb3, taip pat d\xc4\x97l galimyb\xc4\x97s naudoti Akrotir\xc4\xaf tarpin\xc4\x99 karini\xc5\xb3 oro paj\xc4\x97g\xc5\xb3 baz\xc4\x99 ir bendrais mokymo tikslais._NEWLINE_1974\xc2\xa0m., po Kipro graik\xc5\xb3 nacionalin\xc4\x97s gvardijos karinio perversmo bandant susijungti su Graikija, Turkija okupavo \xc5\xa1iaurin\xc4\xaf Kipr\xc4\x85 ir \xc4\xafk\xc5\xabr\xc4\x97 \xc5\xa0iaur\xc4\x97s Kipro Turk\xc5\xb3 Respublik\xc4\x85, kurios tarptautin\xc4\x97 bendruomen\xc4\x97 nepripa\xc5\xbeino. \xc5\xa0ie \xc4\xafvykiai nepakeit\xc4\x97 JK bazi\xc5\xb3 statuso ir britai nedalyvavo kariniuose veiksmuose, nors pagal Garantij\xc5\xb3 sutart\xc4\xaf, pasira\xc5\xa1yt\xc4\x85 kartu su Kipro nepriklausomyb\xc4\x97s sutartimi, prival\xc4\x97jo u\xc5\xbekirsti keli\xc4\x85 bandymams prijungti Kipro valstyb\xc4\x99 prie kurios nors kitos valstyb\xc4\x97s arba m\xc4\x97ginimams padalyti Kipro valstyb\xc4\x97s teritorij\xc4\x85. Kipro graikams, b\xc4\x97gantiems nuo turk\xc5\xb3, buvo leista kirsti Dekelijos baz\xc4\x97s teritorij\xc4\x85. Taip pat jiems buvo suteikta humanitarin\xc4\x97 pagalba. Vengdama konflikto su JK, Turkija sustabd\xc4\x97 savo karines paj\xc4\x97gas prie baz\xc4\x97s teritorijos ribos.\n_START_SECTION_\nGin\xc4\x8das su Kipru\n_START_PARAGRAPH_\nKetverius metus po Kipro nepriklausomyb\xc4\x97s paskelbimo 1960\xc2\xa0m. JK vyriausyb\xc4\x97 skyr\xc4\x97 Kipro Respublikai finansin\xc4\x99 param\xc4\x85. Po 1963\xe2\x80\x931964\xc2\xa0m. Kipro etnini\xc5\xb3 bendruomeni\xc5\xb3 konflikto finansavimas buvo nutrauktas, motyvuojant tuo, kad n\xc4\x97ra garantij\xc5\xb3, jog \xc5\xa1ios l\xc4\x97\xc5\xa1os bus vienodai naudingos abiem bendruomen\xc4\x97ms. Kipro vyriausyb\xc4\x97 vis dar reikalauja pinig\xc5\xb3, nei\xc5\xa1mok\xc4\x97t\xc5\xb3 nuo 1964\xc2\xa0m. iki dabar, nors iki \xc5\xa1iol nesi\xc4\x97m\xc4\x97 joki\xc5\xb3 tarptautini\xc5\xb3 teisini\xc5\xb3 veiksm\xc5\xb3 \xc5\xa1iems reikalavimams pagr\xc4\xafsti. \xc4\xaevairiais skai\xc4\x8diavimais reikalaujama skolos suma siekia nuo keli\xc5\xb3 \xc5\xa1imt\xc5\xb3 t\xc5\xabkstan\xc4\x8di\xc5\xb3 iki 1 milijardo eur\xc5\xb3._NEWLINE_2001\xc2\xa0m. liep\xc4\x85 vietos kiprie\xc4\x8diai sureng\xc4\x97 prie bazi\xc5\xb3 dideles protesto akcijas, piktindamiesi JK ketinimais baz\xc4\x97se pastatyti radijo bok\xc5\xa1tus su tikslu pagerinti karin\xc4\x99 ry\xc5\xa1i\xc5\xb3 \xc4\xafrang\xc4\x85. Vietos gyventojai teig\xc4\x97, kad naujosios antenos kels pavoj\xc5\xb3 j\xc5\xb3 sveikatai, sukels v\xc4\x97\xc5\xbeinius susirgimus ir tur\xc4\x97s neigiam\xc4\x85 \xc4\xaftak\xc4\x85 regiono gyv\xc5\xabnijai. JK vyriausyb\xc4\x97 paneig\xc4\x97 \xc5\xa1ias pretenzijas._NEWLINE_JK neketina atsisakyti karini\xc5\xb3 bazi\xc5\xb3, bet \xc4\xaf K. Anano plan\xc4\x85 (kuris buvo atmestas) buvo \xc4\xaftrauktas jos pasi\xc5\xablymas perleisti Kiprui 117\xc2\xa0km\xc2\xb2 dirbamos \xc5\xbeem\xc4\x97s. \xc5\xa0iandien Akrotiryje ir Dekelijoje yra apie 3 000 Brit\xc5\xb3 karini\xc5\xb3 paj\xc4\x97g\xc5\xb3 Kipre kari\xc5\xb3. Ryt\xc5\xb3 suverenioje baz\xc4\x97s teritorijoje, Ajoso Nikolaoso baz\xc4\x97je yra JK Vyriausyb\xc4\x97s ry\xc5\xa1i\xc5\xb3 b\xc5\xabstin\xc4\x97s elektronin\xc4\x97s \xc5\xbevalgybos pasiklausymo stotis, priklausanti UKUSA \xc5\xbevalgybos tinklui._NEWLINE_2008\xc2\xa0m. vasar\xc4\xaf Kipro respublikos prezidento rinkimus laim\xc4\x97jus kairi\xc5\xb3j\xc5\xb3 pa\xc5\xbei\xc5\xabr\xc5\xb3 kandidatui Dimitriui Christofiasui, JK kilo susir\xc5\xabpinimas, nes D. Christofiasas \xc5\xbead\xc4\x97jo i\xc5\xa1spr\xc4\x99sti Kipro klausim\xc4\x85 ir pa\xc5\xa1alinti i\xc5\xa1 Kipro visas u\xc5\xbesienio valstybi\xc5\xb3 karines paj\xc4\x97gas, pavadindamas brit\xc5\xb3 bazes saloje \xe2\x80\x9ekolonijine kraujo d\xc4\x97me\xe2\x80\x9c.\n_START_SECTION_\nPaj\xc4\x97g\xc5\xb3 i\xc5\xa1vedimo klausimas\n_START_PARAGRAPH_\n2010\xc2\xa0m. saus\xc4\xaf brit\xc5\xb3 spaudoje pasirod\xc4\x97 straipsnis, kuriame teigiama, kad d\xc4\x97l 2008\xe2\x80\x932009\xc2\xa0m. pasaulio ekonomin\xc4\x97s kriz\xc4\x97s, taupydama biud\xc5\xbeeto l\xc4\x97\xc5\xa1as, JK Gynybos ministerija pareng\xc4\x97 kontroversi\xc5\xa1k\xc4\x85 plan\xc4\x85 i\xc5\xa1vesti i\xc5\xa1 Kipro 3 000 kari\xc5\xb3 batalion\xc4\x85 ir nebenaudoti sausumos paj\xc4\x97g\xc5\xb3 Kipro karin\xc4\x97s baz\xc4\x97s. Pasi\xc5\xablym\xc4\x85 pateikusi\xc4\x85 Leiborist\xc5\xb3 partij\xc4\x85 paskesniuose rinkimuose \xc4\xafveik\xc4\x97 Konservatori\xc5\xb3 ir Liberal\xc5\xb3 demokrat\xc5\xb3 koalicija, ir gynybos ap\xc5\xbevalgoje \xc5\xa1is klausimas nebuvo pamin\xc4\x97tas.\n_START_SECTION_\nPolitika\n_START_PARAGRAPH_\nPasak JK Gynybos ministerijos, \xe2\x80\x9ekadangi Suverenios bazi\xc5\xb3 teritorijos vis\xc5\xb3 pirma reikalingos ne kaip \xc4\xafprastos priklausomos teritorijos, o kaip karin\xc4\x97s baz\xc4\x97s, j\xc5\xb3 administracija yra atskaitinga JK Gynybos ministerijai Londone. Ji neturi joki\xc5\xb3 oficiali\xc5\xb3 ry\xc5\xa1i\xc5\xb3 nei su U\xc5\xbesienio reikal\xc5\xb3 ir Sandraugos tarnyba, nei su JK vyriausiuoju komisariatu Nikosijoje, bet palaiko artimus neoficialius santykius su abiem \xc5\xa1iom tarnybom politikos klausimais._NEWLINE_Bazes administruoja Suvereni\xc5\xb3 bazi\xc5\xb3 teritorij\xc5\xb3 administratorius, kuris taip pat yra Brit\xc5\xb3 karini\xc5\xb3 paj\xc4\x97g\xc5\xb3 Kipre vadas. Oficialiai administratori\xc5\xb3 skiria JK monarchas JK Gynybos ministerijos teikimu. Administratorius turi visus Jungtin\xc4\x97s Karalyst\xc4\x97s u\xc5\xbej\xc5\xabrio valdos valdytojo vykdomosios ir \xc4\xafstatym\xc5\xb3 leid\xc5\xbeiamosios vald\xc5\xbeios \xc4\xafgaliojimus. Taip pat skiriamas vyriausiasis pareig\xc5\xabnas, kuris yra atskaitingas administratoriui ir atsakingas u\xc5\xbe civilin\xc4\xaf valdym\xc4\x85. Baz\xc4\x97se nerengiami jokie rinkimai, bet jose gyvenantys JK pilie\xc4\x8diai turi teis\xc4\x99 balsuoti JK vykstan\xc4\x8diuose rinkimuose (kaip JK karini\xc5\xb3 paj\xc4\x97g\xc5\xb3 nariai arba u\xc5\xbej\xc5\xabrio teritorij\xc5\xb3 rink\xc4\x97jai).\n_START_SECTION_\nGeografija\n_START_PARAGRAPH_\nSuverenios bazi\xc5\xb3 teritorijos u\xc5\xbeima 3\xc2\xa0% Kipro sausumos teritorijos (254\xc2\xa0km\xc2\xb2): Akrotiris\xc2\xa0\xe2\x80\x93 123\xc2\xa0km\xc2\xb2, Dekelija\xc2\xa0\xe2\x80\x93 131\xc2\xa0km\xc2\xb2. 60\xc2\xa0% \xc5\xbeem\xc4\x97s yra privati JK ir Kipro pilie\xc4\x8di\xc5\xb3 nuosavyb\xc4\x97. Kiti 40\xc2\xa0% priklauso JK Gynybos ministerijai arba JK monarchui._NEWLINE_Akrotirio yra salos pietuose, prie Limasolio miesto. Dekelija yra pietry\xc4\x8diuose, prie Larnakos. Abiejose teritorijose yra karini\xc5\xb3 bazi\xc5\xb3, taip pat \xc5\xbeem\xc4\x97s \xc5\xabkio ir gyvenamosios paskirties \xc5\xbeem\xc4\x97s. Akrotir\xc4\xaf supan\xc4\x8di\xc4\x85 teritorij\xc4\x85 kontroliuoja Kipro Respublika, bet Dekelija ribojasi dar ir su Jungtini\xc5\xb3 Taut\xc5\xb3 (JT) buferine zona ir Turkijos okupuota salos dalimi._NEWLINE_\xc4\xae rytus nuo Dekelijos yra Agia Napos kurortas. Baz\xc4\x97s teritorijoje yra du Kipro Respublikos anklavai\xc2\xa0\xe2\x80\x93 Ksilotimbo ir Ormidijos kaimai. Kiprui priklauso ir Dekelijos elektrin\xc4\x97, kuri\xc4\x85 kerta britams priklausantis kelias. \xc5\xa0iaurin\xc4\x97 jos dalis yra anklavas, o pietin\xc4\x97 yra prie j\xc5\xabros, tod\xc4\x97l nelaikoma anklavu, nors ir neturi jai priklausan\xc4\x8di\xc5\xb3 teritorini\xc5\xb3 vanden\xc5\xb3.\n_START_SECTION_\nDemografija\n_START_PARAGRAPH_\nKuriant bazes, j\xc5\xb3 ribas buvo stengiamasi nustatyti vengiant gyvenam\xc5\xb3j\xc5\xb3 rajon\xc5\xb3. Vis d\xc4\x97lto bazi\xc5\xb3 teritorijose gyvena ma\xc5\xbedaug 14 000. Ma\xc5\xbedaug 7 000 i\xc5\xa1 j\xc5\xb3 yra kiprie\xc4\x8diai, kurie dirba baz\xc4\x97se arba u\xc5\xbesiima \xc5\xbeemdirbyste bazi\xc5\xb3 teritorijose. Likusi\xc4\x85 gyventoj\xc5\xb3 dal\xc4\xaf sudaro brit\xc5\xb3 kari\xc5\xa1kiai ir j\xc5\xb3 \xc5\xa1eimos._NEWLINE_Suverenios bazi\xc5\xb3 teritorijos nesuteikia pilietyb\xc4\x97s, bet kai kurie j\xc5\xb3 gyventojai turi teis\xc4\x99 \xc4\xaf JK u\xc5\xbej\xc5\xabrio teritorij\xc5\xb3 pilietyb\xc4\x99. Skirtingai nei kit\xc5\xb3 JK u\xc5\xbej\xc5\xabrio teritorij\xc5\xb3 pilie\xc4\x8diai, Suvereni\xc5\xb3 bazi\xc5\xb3 teritorij\xc5\xb3 pilie\xc4\x8diai neturi teis\xc4\x97s \xc4\xaf JK pilietyb\xc4\x99.\n_START_SECTION_\nEkonomika\n_START_PARAGRAPH_\nAkrotirio ir Dekelijos ekonomikos statistiniai duomenys nerenkami. Pagrindin\xc4\x97s ekonomin\xc4\x97s veiklos r\xc5\xab\xc5\xa1ys yra paslaug\xc5\xb3 teikimas karin\xc4\x97ms paj\xc4\x97goms ir ribotos apimties \xc5\xbeemdirbyst\xc4\x97. 2008\xc2\xa0m. sausio 1 d. Kipro Respublikoje, Akrotiryje ir Dekelijoje buvo \xc4\xafvestas euras, nepaisant to, kad Suverenios bazi\xc5\xb3 teritorijos nepriklauso Europos S\xc4\x85jungai. Tai vienintel\xc4\x97s JK administruojamos teritorijos, kuriose naudojamas euras.\n_START_SECTION_\n\xc5\xbdiniasklaida\n_START_PARAGRAPH_\nSuvereniose karin\xc4\x97se baz\xc4\x97se ir parduotuv\xc4\x97se parduodamas bendruomen\xc4\x97s savaitra\xc5\xa1tis \xe2\x80\x9eThe Cyprus Lion\xe2\x80\x9c. FM da\xc5\xbeniu transliuojami 1-asis ir 2-asis \xe2\x80\x9eBFBS Radio\xe2\x80\x9c (JK karini\xc5\xb3 paj\xc4\x97g\xc5\xb3 radijo) kanalai. \xc5\xa0ias radijo stotis galima i\xc5\xa1girsti beveik visame Kipre, bet \xe2\x80\x9eBFBS Television\xe2\x80\x9c (JK karini\xc5\xb3 paj\xc4\x97g\xc5\xb3 televizijos) signalas d\xc4\x97l autori\xc5\xb3 teisi\xc5\xb3 transliuojamas tik bazi\xc5\xb3 teritorijose arba nuo 1997\xc2\xa0m. koduojamas.'